Predkladacia správa

      Predložený návrh opatrení na zefektívnenie získavania a využívania štatistických údajov je vypracovaný na základe  uznesenia vlády SR č. 447/2001 z 23. mája 2001. Úloha vypracovať  návrh opatrení vyplynula z  analýzy predloženej na rokovanie vlády Slovenskej republiky v máji tohto roku „Vyhodnotenie vytváraných informačných databáz v ministerstvách a ostatných ústredných orgánoch štátnej správy a identifikácia potrebnosti ich udržiavania a dopĺňania”, ktorá  poukázala na problémy v získavaní štatistických informácií najmä z hľadiska efektívnosti ich zberu a využívania. 

      Upozornila na duplicity pretrvávajúce v zbere štatistických údajov Štatistickým úradom SR, ministerstvami a ostatnými ústrednými orgánmi štátnej správy SR a na nízky stupeň využívania štatistických informácií z administratívnych zdrojov, t.j. z údajov účtovných výkazov Ministerstva financií SR, z daňových priznaní, údajov získavaných zdravotnými poisťovňami a Sociálnou poisťovňou, Národného úradu práce, Národnej banky Slovenska  ako aj z evidencií  štátnej správy vykonávaných v zmysle právnych noriem a pod. Mnohé informácie ostávajú na úrovni rozhodovacieho orgánu bez ich ďalšieho využívania na vyššej úrovni (rozhodnutia o stavebných povoleniach,  dane platené na úrovni samosprávy a  pod.).

      Pre naplnenie stanovenej úlohy bola v súlade s uznesením vlády SR č. 447/2001 vytvorená medzirezortná expertná pracovná skupina, ktorá sa podieľala na tvorbe predloženého materiálu.  Expertná pracovná  skupina bola zostavená zo zástupcov Ministerstva financií SR, Ministerstva hospodárstva SR, Ministerstva kultúry SR, Ministerstva pôdohospodárstva SR, Ministerstva práce, sociálnych vecí a rodiny SR, Ministerstva školstva SR, Ministerstva vnútra SR, Ministerstva zdravotníctva SR a Štatistického úradu SR.

      Materiál „Návrh opatrení na zefektívnenie získavania a využívania štatistických údajov” obsahuje základné návrhy a odporúčania na určenie kompetencií a úloh pre Štatistický úrad SR,  ministerstvá, ostatné  orgány štátnej správy SR  a verejnoprávne inštitúcie v oblasti získavania štatistických údajov a ich efektívneho využívania.  Je parciálneho charakteru, rieši najmä problematiku koordinácie a prepojenia výstupov zo štatistických  zisťovaní so zdrojmi administratívnych údajov tak, aby sa niektoré informácie nezískavali a nespracovávali viacnásobne. V záujme dosiahnutia efektívnosti sa pri jeho tvorbe dbalo o dodržanie zásady, aby pri uplatňovaní opatrení nevznikli dodatočné náklady spojené s jeho realizáciou.
      
     Realizáciou návrhu opatrení na zefektívnenie získavania a využívania štatistických údajov nevzniknú ďalšie nároky na  štátny rozpočet, rozpočet obcí ani na zamestnanosť. Schválené opatrenia budú zabezpečovať  všetky rezorty v rámci svojich rozpočtov. 

     Súčasťou predloženého materiálu je príloha, v ktorej sú vyhodnotené skúsenosti využívania administratívnych údajov vo vyspelých európskych krajinách a v Slovenskej republike.

     Predložený materiál „Návrh opatrení na zefektívnenie získavania a využívania štatistických údajov”  bol prerokovaný na zasadnutí Slovenskej štatistickej rady dňa 6. 11. 2001. Zároveň bol v súlade s Legislatívnymi pravidlami vlády SR posudzovaný v rámci medzirezortného pripomienkového konania, ktorého vyhodnotenie je súčasťou predkladaného materiálu.